Slim oplossings vir winter: Grootste haarprobleme | Sarie
Slim oplossings vir winter: Grootste haarprobleme
Ons almal begeer blink hare, maar gedurende die winter lyk dit dikwels vaal en leweloos. Erge vaalheid word hoofsaaklik veroorsaak deur 'n verlies aan vog vanuit jou haarlengtes weens kaggels, verwarmers en wind wat vog uit die lug onttrek, sê Karen Botha, bemarkingsbestuurder van die haarsorgreeks INOAR in SA.
"Dit kan ook wees dat jy nie jou sjampoe en stileerprodukte behoorlik uitwas nie, of dat jy te veel stileerprodukte gebruik." Soos wat ons ouer word, kan 'n verlies aan kleurpigmente en verminderde olievervaardiging ook jou hare laat valer lyk.
Dis belangrik om in die winter meer as net 'n opknapper te gebruik om jou hare te bevog. "Gebruik 'n haarmasker of-olie en los dit sommer oornag onder 'n stortkappie aan om hitte binne te hou. Hitte laat die kutikels van jou hare oopgaan en só kan die bevogtigende bestanddele dieper penetreer," sê Karen.